arnastofnun/IGC-2024 huggingface dataset:
Konunglega norska vísindafélagið

Konunglega norska vísindafélagið – (norska: "Det Kongelige Norske Videnskabers Selskab", DKNVS) – er vísindafélag í Þrándheimi, og jafnframt elsta vísindafélag í Noregi.

Saga félagsins.

"Konunglega norska vísindafélagið" (DKNVS) var stofnað 1760 af Johan Ernst Gunnerus, biskupi í Niðarósi, Gerhard Schøning þá skólastjóra dómkirkjuskólans í Þrándheimi, og Peter Friderich Suhm kanslara. Upphaflegt nafn var "Þrándheimsfélagið" (Det Trondhiemske Selskab). Það var þá nyrsta vísindafélag í heimi, og var stofnað þegar Norðmenn áttu enga háskóla eða æðri menntastofnanir. Strax árið 1761 fór félagið að gefa út ritröð sem kallaðist: "Trondhiems Selskabs Skrifter", með greinum um vísindaleg efni.

Félagið fékk konunglega staðfestingu á lögum sínum 17. júlí 1767, og núverandi nafn sitt við athöfn á afmælisdegi Kristjáns 7. Danakonungs 29. janúar 1788. Árið 1771 kallaði Johann Friedrich Struensee, sem tekið hafði völdin í dansk-norska ríkinu, Gunnerus biskup til Kaupmannahafnar til að undirbúa stofnun háskóla í Noregi. Ekkert varð úr þeim áformum við fall Struensees árið eftir.

Árið 1768 stofnaði félagið "Gunnerusbókasafnið", sem var fyrsta vísindalega bókasafn í Noregi. Það er nú kjarninn í Háskólabókasafninu í Þrándheimi.

Félagið var með höfuðstöðvar í Dómkirkjuskólanum í Þrándheimi til 1866, þegar það eignaðist eigið húsnæði. Lengi var eitt af verkefnum félagsins að reka "Vísindasafnið" (Vitenskapsmuseet), en árið 1968 tók Tækniháskólinn í Þrándheimi að sér rekstur þess (nú Tækni- og vísindaháskólinn í Þrándheimi). Árið 1984 voru Vísindasafnið og Gunnerusbókasafnið formlega afhent norska ríkinu. Árið 1926 var hafin útgáfa á nýrri ritröð: "Det Kongelige Norske Videnskabers Selskabs Forhandlinger".

Í tilefni af 200 ára afmæli félagsins árið 1960, var gefin út saga félagsins í tveimur bindum, rituð af Hans Midbøe. Árið 2010 fagnar félagið 250 ára afmæli sínu.

Skipulag.

Í stjórn félagsins eru sjö menn, og er dagleg stjórn í höndum skrifstofu. Frá 1924 hefur félagið skipst í Akademíu, sem er hið eiginlega vísindafélag, og sérstaka stofnun (stiftelse), sem sér um að reka sjóði og aðrar eignir félagsins. Akademían skiptist í tvær deildir, hugvísindadeild og náttúruvísindadeild.

Stjórnin veitir viðurkenningu fyrir afburða vísindaframlag, Gunnerus-heiðurspeninginn, sem fyrst var veittur árið 1927.

Fyrir 1815 var Danakonungur að nafninu til forseti félagsins, en æðsti stjórnarmaður var titlaður varaforseti. Frá 1815 hefur sitjandi konungur borið titilinn verndari. Núverandi verndari er Haraldur 5. Noregskonungur.

Árið 2008 voru 609 félagsmenn í Konunglega norska vísindafélaginu, þar af voru 466 búsettir í Noregi. Norskir félagsmenn, yngri en 70 ára, mega vera 400 talsins.

Frá árinu 1857 hefur annað vísindafélag verið starfrækt í höfuðborginni Osló, Norska vísindaakademían.
Listi yfir The Closer-þætti

Þetta er listi yfir The Closer þáttaraðirnar en framleiddar voru sjö þáttaraðir og var fyrsti þátturinn frumsýndur 13. júní 2005.

Fyrsta þáttaröð.

Þema fyrstu þáttaraðarinnar er einsömul kona í karlaheimi og í nýrri borg. Áhorfendur fá að fylgjast með hvernig Brendu tekst á við þessar nýju breytingar í lífi sínu.

Önnur þáttaröð.

Þema þáttaraðarinnar er félagsskapur, sést það vel í byrjun seríunnar bæði innan LAPD lögreglunnar og í einkalífi Brendu. Ólíklegur félagsskapur myndast á milli Brendu og Taylor. Samband Brendu og Fritz verður alvarlegra þegar þau ákveða að flytja inn saman.

Þriðja þáttaröð.

Þemað þriðju þáttaraðar er fjölskylda. PHD deildin er nú heildstæð og sögur þeirra fjalla um hvernig hún vinnur sem fjölskylda og þarf að ráða við fjármagnsleysið. Þættirnir í seríunni kanna fjölskyldumál, byrjar það með tvíkvæni og endar þegar tvær fjölskyldur lenda í óvæntum aðstæðum saman. Einnig má sjá hvernig serían skoðar fjölskyldulífið í Bandaríkjunum, fjölskyldu leyndarmál sem margar þeirra þurfa að horfast í augu við. Í lífi Brendu kynnast áhorfendur föður hennar í fyrsta sinn. Brenda horfist í augu við persónuleg heilsuvandamál á meðan samband hennar við Fritz tekur stórt skref fram á við.

Fjórða þáttaröð.

Þema fjórðu þáttaraðarinnar er kraftur. Brenda og forgangs manndráps deild eigast við kraft fjölmiðla í þessari þáttaröð þegar fréttaritari Los Angeles Times fylgir þeim eftir en með sitt eigið efni í huga. Kraftur réttarkerfisins og þeirra sem nota það og misnota það er skoðað gegnum þáttaröðina, ásamt þeim krafti sem byssuofbeldi hefur áhrif á líf fólks. Í einkalífinu þá þarf Brenda að kljást við þann kraft sem þarf til þess að skipuleggja brúðkaup sitt, með smá hjálp frá Clay og Willie Rae Johnson.

Gagnstætt fyrri þáttaröðum sýndi fjórða þáttaröðin 10 sumarþætti, sem luku 15. september 2008, og komu svo aftur í janúar 2009 með fimm auka þætti.

Fimmta þáttaröð.

Þema fimmtu þáttaraðarinnar eru breytingar. Söguefni sem er að þróast vegna þráhyggju Brendu á lögfræðingnum sem komst undan í þættinum „Power of Attorney“ úr fyrri þáttaröð.

Sjötta þáttaröð.

Þema sjöttu þáttaraðarinnar er aðdráttarafl. Deildin hefur flutt í nýtt húsnæði sem hentar engan veginn morðrannsóknum né viðtölum. Brenda tekur mikilvæga ákvörðun sem hefur bæði áhrif á vinnuumhverfið og hjónabandið.

Sjöunda þáttaröð.

Þema sjöunda þáttaraðarinnar er ást og missir. Brenda þarf að takast á við málaferli gagnvart henni í tengslum við dauða Turrell Baylor í lok þáttarins "War Zone" í seríu 6.
Núðla

Núðlur eru matur gerður úr gerlausu deigi og eru yfirleitt soðnar í vökva en stundum steiktar eða djúpsteiktar. Til eru ýmsar tegundir af núðlum. Sumar eru matreiddar um leið og þær hafa verið búnar til en aðrar eru geymdar til síðari tíma og eru þá þurrkaðar eða kældar.

Orðið núðla er komið úr þýsku, "Nudel", og gæti verið tengt latneska orðinu "nodus" (sem þýðir „hnútur“). Núðlur eru til í ýmsum formum þótt mjóar lengjur, ýmist sívalar eða flatar, séu algengastar. Pasta er í rauninni núðlur en á íslensku og ýmsum öðrum málum er gerður greinarmunur á því og öðrum núðlum og yfirleitt einungis átt við austurlenskar núðlur þegar talað er um núðlur.

Núðlur eru borðaðar víða, til dæmis í Kína, Japan, Kóreu, Indónesíu og ýmsum Evrópulöndum, svo sem Þýskalandi. Á Vesturlöndum eru núðlur yfirleitt búnar til úr hveiti og oft einnig eggjum. Hveitinúðlur eru einnig algengar í Asíu en þar eru núðlur þó ekki síður úr hrísgrjónum. Einnig eru núðlur gerðar úr bókhveiti og fleiri korntegundum, kartöflum eða baunum.

Núðlur eiga sér langa sögu. Í Kína fundu fornleifafræðingar árið 2002 leirskál með núðlum sem taldar voru um 4000 ára gamlar og voru ágætlega varðveittar. Þær voru gerðar úr tveimur tegundum af hirsi. Núðlur eru fyrst nefndar í skriflegri kínverskri heimild sem er að minnsta kosti 1800 ára gömul og er talið að þær hafi verið orðnar algengur matur í Kína um það leyti.

Á 5. öld voru Arabar farnir að hafa með sér núðlur sem nesti á langferðum og er það elsta heimildin sem þekkt er um þurrkaðar núðlur eða pasta. Þeir fluttu að líkindum pasta eða núðlur úr durumhveiti með sér þegar þeir lögðu Sikiley undir sig seint á 7. öld og til eru skriflegar lýsingar á "itriyya", löngum og mjóum hveitinúðlum, frá 9. öld. Pasta hefur því borist með Aröbum til Ítalíu en ekki með Marco Polo, eins og stundum er haldið fram.

Þýskar eggjanúðlur, "spätzle", eru fyrst nefndar í heimildum 1725 en eru taldar mun eldri.
Anthony E. Zuiker

Anthony E. Zuiker (fæddur 17. ágúst 1968) er höfundur og framleiðslustjóri að bandaríska sjónvarpsþættinum '. Hann framleiðir einnig allar þrjár útgáfurnar af CSI: ', ' og '. Aðstoðaði hann við að skrifa handritið að "Terminator Salvation".

Einkalíf.

Zuiker fæddist í Blue Island í Illinois en fjölskylda hans flutti síðan til Las Vegas í Nevada.

Zuiker stundaði nám við ríkisháskólann í Arizona, í Tempe í Arizona í þrjú ár og færði sig síðan yfir í Nevadaháskóla í Las Vegas, þaðan sem hann útskrifaðist. Öll fjögur árin þá var hann viðriðinn keppnis réttarrannsóknir og náði svo í undanúrslit á landsvísu í ræðukeppni.

Á fyrirlestri á International Mystery Writers Festival í júní 2008 sagði Zuiker að hann hafði verið að vinna sem sporvagnsstjóri þegar hann fékk hugmyndina að þáttunum. Eitt kvöldið þá átti hann að spila körfubolta með vinum sínum þegar kona hans bað hann að vera heima og horfa á The New Detectives á Discovery Channel. „Ég ákvað að vera heima, og það breytti öllu saman“. Hann hefur viðkennt að hafa vitað ekkert um hvernig eigi að skrifa sjónvarpshandrit og því hafi fyrsti þátturinn „brotið allar reglur“, og hafi með því þróað nýjan stíl hvernig sjónrænu myndunum og sögunum er gefið skyn á.

Nýtt skólaleikhús er nefnt eftir honum: "Anthony E. Zuiker Theater" við Chaparral High School í Nevada. En Zuiker úskrifaðist frá þessum skóla árið 1986.

Verðlaun og tilnefningar.

Þann 25. október 2007 fékk hann Big Brother Award Austria 2007 í flokki samskipta og markaðssetningu. Dómstóllinn sagði meðal annars „CSI sjónvarpsþættirnir sýna tölvueftirlit, DNA-greiningu og ósigur á borgararéttindum á ógagnrýnanhátt, ómerkilegan og hættulega á hlutdrægan átt“. Ásamt því að réttindi fólks og grunaða eru sýnd sem fyrirstaða fyrir rannsókninni sjálfri.

Bækur.

Þann 8. september 2009 gaf Zuicker út "Level 26: Dark Origins", bók sem er tengd vef-kvikmynd og gagnvirkum öflum sem hann lýsir sem „digi-novel“. Zuicker hefur framleitt í kringum 20 kvikmynda net-brýr, sem lesendur geta skoðað á netinu með því að nota sérstaka kóða sem hefur verið komið fyrir í bókunum. The Level26.com vefsíðan og netsamfélagið var búið til með hjálp Miles Beckett, sem er höfundur að Lonelygirl 15. „Mig langaði að segja sögu sem væri ‚of heitt‘ fyrir sjónvarp á sama tíma að gefa glæpalesendum eitthvað áhugavert og öðruvísi reynslu“. Von er á 26 nýjum bókum sem verða gefnar út 2010 og 2011.

Verðlaun og tilnefningar.

Edgar Allan Poe verðlaunin

Emmy verðlaunin

Las Vegas Film Critics Society verðlaunin

PGA verðlaunin

Writers Guild of America
Samkeppni

Samkeppni er keppni milli einstaklinga, hópa, dýra, þjóða eða annarra um svæði eða auðlindir af einhverju tagi svo sem mat eða vatn. Samkeppni er sjálfsprottið fyrirbæri sem á sér stað í hvert skipti sem tveir eða fleiri keppa um eitthvað sem ekki er hægt að deila þeirra á milli með góðu móti. Hugtakið samkeppni er sérstaklega notað í hagfræðilegu tilliti og er þá (oftast) átt við samkeppni fyrirtækja á markaði. Þegar samkeppni er takmörkuð er gjarnan talað um fákeppni. Samkeppni getur þó átt við allt milli himins og jarðar. Til að mynda er sagt að samkeppni milli íþróttamanna hvetji þá til afreka.
ÍNN

ÍNN (Íslands nýjasta nýtt) var einkarekin, íslensk sjónvarpsstöð, sem hóf útsendingar 2. október 2007. Stöðin er í eigu Ingva Hrafns Jónssonar, stjórnmálafræðings og fyrrverandi fréttastjóra RÚV og Stöðvar 2. ÍNN senti aðallega út viðtalsþætti um stjórnmál, félagsstarf og daglegt líf. Meðal þátta á stöðinni má nefna Hrafnaþing, Óli á Hrauni, Í nærveru sálar,Punkturinn, Borgarlíf og Í kallfæri. Stöðin varð gjaldþrota árið 2017 og lokaði útsendingum sínum.
Mapudungun

Mapudungun er tungumál Mapuche-manna í Chile og Argentínu og eru þar um 440.000 menn sem tala málið.
Villarrica (eldfjall)

Villarrica (spænska: "Volcán Villarrica") er virk eldkeila í Andesfjöllum í Suður-Chile. Síðast gaus Villarrica árið 2008. Villarrica er hæsta fjall í Los Ríos-fylki og er 2860 metra yfir sjávarmáli.
Panguipulli

Panguipulli er borg og sveitarfélag á Suður-Chile. Panguipulliborg liggur við Panguipullivatn.
Skeljungur

Skeljungur (áður "Shell á Íslandi") var stofnað þann 14. janúar árið 1928 sem íslenskt olíufélag í sameiginlegri eigu Íslendinga og Hollendinga.

Björgúlfur Ólafsson, læknir og stofnandi ÍBV í Vestmannaeyjum, hafði starfað sem herlæknir fyrir hollenska herinn í Suðaustur-asíu. Hann sneri aftur til Íslands árið 1926 og stofnaði Shell á Íslandi í slagtogi við hollenska olíufélagið Shell ásamt stórkaupmönnunum Gísla J. Johnsen, Hallgrími Benedikssyni og Hallgrími Tulinius sem og Magnúsi Guðmundssyni þáverandi þingmanni Íhaldsflokksins.

Skeljungur er skráður í Kauphöll Íslands sem SKEL. Félagið selur eldsneyti í lausasölu á rúmlega 60 bensínstöðvum undir vörumerki Orkunnar. Einnig selur fyrirtækið olíu og bensín til fyrirtækja í sjávarútvegi, landbúnaði, landflutningum, flugi og til verktaka.

Fyrirtækið selur einnig áburð og ýmsar aðrar efnavörur. Vörur og þjónusta fyrirtækisins eru seld undir vörumerkjunum Skeljungur, Orkan, Shell á Íslandi og Sprettur – áburður. Samkeppniseftirlitið mat markaðshlutdeild Skeljungs á bilinu 30-35% árið 2008.

Skeljungur var árið 2004 dæmt til að greiða 1,1 milljarð í sekt vegna ólöglegs verðsamráðs við önnur olíufélög en sektin var lækkuð í 450 milljónir eftir áfrýjun.
Novotsjeboksarsk

Novotsjeboksarsk (rússneska: Новочебоксарск) er borg í Rússlandi þar sem búa 125.000 manns. Hún er í Tjúvasíafylki.
Lögréttumaður

Lögréttumaður var virðingarstaða í íslenska bændasamfélaginu frá lokum þjóðveldisaldar 1262 allt þar til Alþingi var lagt niður árið 1800.

Lögrétta hafði verið til allt frá stofnun Alþingis og áttu goðar og ráðgjafar þeirra sæti í henni en þegar Íslendingar gengu Noregskonungi á hönd breyttist hlutverk lögréttunnar, hún hafði áfram takmarkað löggjafarvald en var þó fyrst og fremst dómstóll. Í stað goðanna komu lögréttumenn. Í lögréttu sátu hverju sinni 36 menn, þrír úr hverju þingi, og voru þeir valdir úr hópi 84 nefndarmanna, bænda sem sýslumenn tilnefndu til þingreiðar. Lögréttumenn voru jafnan úr röðum betri bænda í hverju héraði.
Sítrónsýruhringur

Sítrónsýruhringur eða Krebs-hringur er lífefnafræðileg hvarfarás sem myndar ásamt sykurrofi og öndunarkeðju þungamiðju orkuefnaskipta í þeim lífverum sem nota súrefni til öndunar. Hringurinn er hluti af niðurbrotsferli næringarefna á borð við prótein, fitu og sykrur sem sundrað er skref fyrir skref þar til eftir standa koltvíoxíð og vatn og orkan sem bundin var í efnatengjum þeirra losuð og nýtt til að mynda efnasambandið ATP. Í heilkjarna frumum fer hringurinn fram í hvatberum. Hringurinn samanstendur af tíu efnahvörfum sem leidd voru út af þeim Albert Szent-Györgyi og Hans Krebs.
Jón Sveinsson (aðgreining)

Jón Sveinsson er íslenskt mannanafn sem getur átt við:
DANICE

DANICE er sæstrengur sem liggur frá Íslandi til Danmerkur og er hann lagður með það í huga styðja við rekstur netþjónabúa á Íslandi . Strengurinn er 2250 km á lengd og með flutningsgetu upp að 5.1 Tbit/sek .

Strengurinn fer í gegn um eftirtalda staði.
Lanín

Lanín (spænska: "Volcán Lanín") er virk eldkeila í Andesfjöllum í Suður-Chile. Lanín er hæsta fjall í Araucanía-fylki, 3.776 metrar á hæð.
Þorvarður Loftsson

Þorvarður Loftsson ríki (um 1410 - 1446) var íslenskur höfðingi á 15. öld og er þekktastur fyrir að hafa verið einn leiðtogi þeirra sem fóru að Jóni Gerrekssyni Skálholtsbiskupi og drekktu honum 1433.

Þorvarður var sonur Lofts ríka Guttormssonar og Ingibjargar Pálsdóttur konu hans og var albróðir Ólafar ríku. Hann erfði mikinn auð eftir föður sinn. Hann bjó á Möðruvöllum í Eyjafirði en átti bú víðar á landinu, til dæmis á Eiðum, Hlíðarenda og Strönd í Selvogi.

Litlar og ótryggar heimildir eru um aðdraganda atburðanna en sagnir herma að biskup hafi látið handtaka Þorvarð og annan höfðingja, Teit ríka Gunnlaugsson í Bjarnanesi í Hornafirði sumarið 1432 og flytja þá í Skálholt. Þar voru þeir að sögn hafðir í myrkrastofu og látnir berja fisk og vinna ýmis verk sem þeim þótti lítil virðing að. Sagan segir að Þorvarður hafi sloppið úr varðhaldinu haustið 1432 en Teitur ekki fyrr en um vorið.

Þeir söfnuðu svo liði ásamt Árna Einarssyni Dalskeggi, höfðingja úr Eyjafirði, fóru í Skálholt 20. júlí 1433, drógu biskup út úr kirkjunni, drápu sveina hans sem í náðist, settu Jón í poka og drekktu honum í Brúará. Þess hefur verið getið til að þessir atburðir hafi í rauninni verið þáttur í baráttu enskra og þýskra kaupmanna um Íslandsverslunina og jafnvel orðið að undirlagi Jóns Vilhjálmssonar Craxton Hólabiskups, en hann og Loftur faðir Þorvarðar, sem þá var látinn, höfðu verið miklir bandamenn.

Sagan segir einnig að Margrét Vigfúsdóttir, sem varð kona Þorvarðar, hafi sloppið naumlega þegar sveinar Jóns Gerrekssonar drápu Ívar bróður hennar á Kirkjubóli á Miðnesi, flúið norður í land og heitið því að giftast þeim sem hefndi bróður hennar. Sú saga er að vísu nokkuð þjóðsagnakennd og þau Margrét og Þorvarður giftust ekki fyrr en þremur árum síðar, 14. október 1436. Margrét (f. um 1406, d. 1486) var dóttir Vigfúsar Ívarssonar hirðstjóra og Guðríðar Ingimundardóttur (um 1374 - d. eftir 1436) sem var af auðugum norskum höfðingjaættum.

Þorvarður varð ekki gamall og Margrét bjó lengi ekkja á Möðruvöllum. Þau áttu þrjár dætur: Ingibjörgu konu Páls Brandssonar sýslumanns á Möðruvöllum, en þau og synir þeirra dóu öll í plágunni síðari 1494; Guðríði, konu Erlendar Erlendssonar sýslumanns á Hlíðarenda og móður Vigfúsar Erlendssonar hirðstjóra; og Ragnhildi, sem giftist Hákarla-Bjarna Marteinssyni á Ketilsstöðum á Völlum og síðar á Eiðum.
Araucanía-fylki

Araucanía-fylki í Chile (spænska: "Región de la Araucanía", eða "IX. Región") er fylki í Suður-Chile, um miðbik landsins. Höfuðborg Araucanía-fylkis er Temuco, 70 km frá Kyrrahafi og 70 km frá eldkeilú Llaima. Araucanía-fylki liggur að Biobío-fylki í norðri, Argentína í austri, Los Ríos-fylki í suðri og Kyrrahafinu í vestri. Apahrellir er sérstætt tré sem vex í fylkinu.

Los Ríos-fylki er eitt af 15 fylkjum eða stjórnsýslusvæðum í Chile. Fólksfjöldi (2002): 937.259 manns.
Pilot (How I Met Your Mother)

"Pilot" er fyrsti þátturinn í 1. þáttaröðinni af sjónvarpsþættinum How I Met Your Mother. Hann var frumsýndur 19. september 2005. Næsti þáttur er "Purple Giraffe".

Söguþráður.

Þátturinn (og þáttaröðin) byrjar þegar eldri Ted byrjar að útskýra fyrir börnunum sínum söguna af því hvernig hann hitti móður þeirra. Sagan byrjar árið 2005, með því að Marshall biður Lily um að giftast sér, sem hvetur Ted til þess að byrja að leita að sálufélaga sínum. Á MacLaren's, ásamt Barney, hittir Ted sjónvarpsfréttakonuna Robin, og verður hann strax hrifinn af henni. Eftir að hafa talað við hana og eftir gott stefnumót með henni, sem inniheldur m.a. það að Robin er kölluð út fyrir sérstakan fréttatíma, ákveður Ted að kýla á það. Hann stelur bláu frönsku horni af veitingastaðnum sem þau höfðu farið á stefnumótið á, og heldur í áttina að íbúð Robin. Allt gengur að óskum þangað til hann segir Robin að hann elski hana, sem eyðileggur allan þann séns sem hann hafði. Eftir að hafa kvatt hana og eftir að hafa hugsað um það hvort hann hafi misskilið "merkið" (missir af því í annað skipti að geta kysst hana), og þegar við snúum aftur til eldri Ted segir hann börnunum sínum að þetta sé hvernig hann hitti ... Robin frænku þeirra.

Á meðan eru Marshall og Lily hamingjusamlega trúlofuð, þrátt fyrir að trúlofunin byrji illa þegar Marshall skýtur óvart korktappanum úr kampavínsflöskunni í augað á henni.
Vígslóði

Vígslóði er sá hluti hinna fornu þjóðveldislaga Íslendinga sem fjallar um manndráp og áverka. Hann var með því allra fyrsta sem fært var í letur á Íslandi, á Breiðabólstað í Vesturhópi veturinn 1117-1118 sem hluti af Hafliðaskrá. Síðar varð hann hluti af lögbókinni Grágás.

Yfirskrift Vígslóða er: „Hér hefr upp víg slóða“ og textinn hefst á orðunum: „Þat er mælt þar er menn finnast á förnum vegi ok hleypr maðr til manns lögmætu frumhlaupi ok varðar þat fjörbaugsgarð“.
Haraldur Leví Gunnarsson

Haraldur Leví Gunnarsson (fæddur 18. ágúst 1987) er trommuleikari og hljómplötuútgefandi. Hann er eigandi hljómplötuútgáfunnar Record Records og hefur spilað á trommur með hljómsveitum á borð við Lada Sport og Lifun. Einnig hefur hann verið einn af stjórnendum 90's þáttarins Sonic frá fyrsta þætti.
New York

Heitið New York eða Nýja Jórvík getur átt við um eftirfarandi fyrirbrigði:
REIBOR

Vextir á millibankamarkaði í Reykjavík, þar sem bankar lána fé sín á milli eru nefndir REIBOR, sem er skammstöfun fyrir "Reykjavík Interbank Offered Rate".

Tengt efni.

LIBOR
Heimssýn

Heimssýn, hreyfing sjálfstæðissinna í Evrópumálum, er þverpólitísk hreyfing þeirra sem eru andvígir því að Ísland gangi í Evrópusambandið. Hreyfingin var stofnuð 27. júní 2002.

Ragnar Arnalds var kjörinn fyrsti formaður hennar og gegndi hann þeirri stöðu þar til 15. nóvember 2009. Síðan hafa formenn verið Ásmundur Einar Daðason (2009-2013) og Vigdís Hauksdóttir (frá 2013). Varaformaður frá árinu 2013 er Jón Bjarnason.

Í stjórn Heimssýnar sitja samtals 41 einstaklingar.

Á heimasíðu Heimssýnar segir að hreyfingin telji „hagsmunum Íslendinga best borgið með því að halda áfram að vera sjálfstæð þjóð utan Evrópusambandsins.“ Þá kemur fram að í kjölfar stofnfundar hennar árið 2002 hafi eftirfarandi ávarp verið birt í helstu prentmiðlum landsins undirritað af rúmlega eitt hundrað stofnfélögum:

„Íslendingar hafa á tæpri öld fest sig í sessi sem sjálfstæð þjóð með öflugt atvinnu- og menningarlíf þar sem velferð þegnanna er tryggð. Einstakur árangur fámennrar þjóðar væri óhugsandi nema fyrir það afl sem felst í sjálfstæðinu. Við undirrituð leggjum áherslu á vinsamleg samskipti og víðtæka samvinnu við aðrar þjóðir í Evrópu og heiminum öllum en teljum það ekki samrýmast hagsmunum Íslendinga að gerast aðilar að Evrópusambandinu. Við hvetjum til opinnar umræðu um Evrópu- og alþjóðasamstarf á þessum grunni og höfum stofnað samtök sem bera heitið Heimssýn, hreyfing sjálfstæðissinna í Evrópumálum.“
Krossfesting

Krossfesting er gömul og kvalafull refsingaraðferð sem felst oftast í því að maður er deyddur með því að negla hann eða hengja á kross. Krossfesting þótti háðuglegust allra afaka í hinum rómverska heimi. Jesús Kristur var krossfestur og krossfesting hans er tákn kristindómsins.

Krossfesting er einnig pyntingaraðferð eða lítillækkun á líki afbrotamanns. Í Saudi-Arabíu þýðir krossfesting til dæmis að hinn dæmdi er fyrst hálshöggvinn opinberlega, lík hans er síðan bundið á kross og haft til sýnis opinberlega.
Calafquénvatn

Calafquénvatn (spænska: Lago Calafquén) er stöðuvatn á mörkum Araucanía-fylkis og Los Ríos-fylkis í Suður-Chile. Lican Ray er stærsta borgin við vatnið. Calafquénvatn er 120,6 ferkílómetrar að stærð og dýpst 207 m. Úr vatninu rennur Río Pullinque.
Jónas Kristjánsson

Jónas Kristjánsson getur átt við eftirfarandi:
Patagónía

Patagonía (spænska "Patagonia") er landsvæði í suðurhluta Suður-Ameríku. Patagonía skiptist milli Chile og Argentínu síðan 1881. Patagonía nær yfir nær alla Suður-Ameríku frá Kyrrahafi í vestri að Atlantshafi í austri og frá Reloncavíárós, Río Colorado og Río Barrancas í norðri að Hornhöfða og Drakesundi í suðri.
Franskur leikur

Franskur leikur, stundum kölluð Frönsk byrjun en oftar Frönsk vörn, er skákbyrjun, sem hefst á leiknum 1.e4 e6 og hefur algengasta framahald 2.d4 d5.
Sikileyjarvörn

Sikileyjarvörn er skákbyrjun, sem hefst á leiknum 1.e4 c5. Sikileyjarvörn er algengasta svar svarts við 1. e4 og um það bil fjórðungur allra skáka hefjast með sikileyjarvörn. Elstu heimildir um sikileyjarvörn eru frá sextándu öld frá skákmönnunum Giulio Polerio og Gioachino Greco.

Algengast er að hvítur leiki hinni svokölluðu opnu sikileyjarvörn sem hefur framhaldið 2.Rf3 og 3.d4. Einnig er nokkuð vinsælt að leika lokaðri sikileyjarvörn (2.Rc3), Alapin afbrigði (2.c3), Grand-Prix árás (2.f4 eða 2.Rc3 og 3.f4) eða Smith-Morra bragði (2.d4 cxd4 3.c3).

Opin sikileyjarvörn kallast staðan sem kemur upp eftir að hvítur leikur 1. e4 2. Rf3 3. d4. Um það bil 75% af skákum þar sem tefld er sikileyjarvörn er tefld opin sikileyjarvörn. Opin sikileyjarvörn er flókin og einkennist af því að c-peði svarts er skipt upp fyrir d-peð hvíts.

Opin Sikileyjarvörn.

Yfir 75% af skákum þar sem tefld er sikileyjarvörn er leikið 2.Rf3 þar sem svartur hefur þrjá aðalmöguleika í sínum öðrum leik. Þeir eru: 2...d6, 2...Rc6 og 2...e6. Afbrigði þar sem hvítur leikur svo d4 eru þekkt undir samheitinu opnar sikileyjarvarnir. Eftir 4. Rxd4 er yfirleitt leikið 4...Rf6 og 5. Rc3 en þó er þetta ekki algilt. Stöður sem koma upp í opinni sikileyjarvörn eru oftar en ekki flóknar enda er markmiðið með sikileyjarvörn að skapa ójafnvægi á borðinu. Einkennandi við stöður í opinni sikileyjarvörn er að hvítur hefur mikið pláss kóngsmegin á borðinu. Í staðinn hefur svartur meirihluta miðborðspeða og hálf opna c-línu sem er uppspretta svarts að gagnáras drottningarmegin.

ECO-Kóðar.

1.e4 c5: Sikileyjarvörn (B20-B99)